Κυρίες και κύριοι συνάδελφοι.

Ο κύριος Μητσοτάκης έχει δίκιο να λέει ότι οι 33 μήνες διακυβέρνησης της Νέας Δημοκρατίας «άλλαξαν την Ελλάδα»!

Πράγματι, η χώρα είναι πλέον αγνώριστη…

Θα έλεγε κανείς ότι η Ελλάδα που παρέλαβε το καλοκαίρι του 2019 και η σημερινή Ελλάδα είναι δύο διαφορετικές χώρες…

Παρέλαβε από τον ΣΥΡΙΖΑ μια Ελλάδα σταθερή και αισιόδοξη, που άφηνε πίσω της τα μνημόνια και την ανθρωπιστική κρίση της διακυβέρνησης Σαμαρά – Βενιζέλου!

Με την ανάπτυξη να καλπάζει, με ανεργία και πληθωρισμό σε ελεύθερη πτώση, με νοικοκυρεμένα δημόσια οικονομικά, με ισχυρό κοινωνικό κράτος, με θωρακισμένη δημόσια υγεία και παιδεία…

Και τι κατάφερε μέσα σε 33 μήνες ο κύριος Μητσοτάκης;

Να διαλύσει το ΕΣΥ και η χώρα να θρηνεί σχεδόν 30.000 νεκρούς από την πανδημία…

Να χαρίσει 7,5 δισεκατομμύρια ευρώ σε «ημετέρους» με απευθείας αναθέσεις και κλειστούς διαγωνισμούς…

Να «αλώσει» το Δημόσιο με έναν κομματικό «στρατό» 3.800 μετακλητών…

Να ξεπεράσει ακόμη και τον Όρμπαν στην υπονόμευση της Ελευθερίας του Τύπου…

Να σχεδιάζει το ξεπούλημα της ΛΑΡΚΟ, να επαναφέρει τους εργολάβους και να απαξιώνει τη λειτουργία της ΕΑΒ, και να ξεπουλάει τη ΔΕΠΑ Υποδομών και τη ΔΕΗ.

Να μεριμνά για τους παχυλούς μισθούς των γαλάζιων «golden boys», με αποκορύφωμα την πρόκληση των 1000 ευρώ την ημέρα στον κύριο Στάσση…

Κι όλα αυτά, ενώ ο πληθωρισμός καλπάζει στο 10,2%, ρεκόρ 28 ετών, με τρομακτικές αυξήσεις στα τρόφιμα, στα καύσιμα, και κυρίως στο ηλεκτρικό ρεύμα, που φτωχοποιούν τα νοικοκυριά και βάζουν λουκέτο στις επιχειρήσεις!

Και φυσικά δεν ευθύνονται για αυτή την παρακμή, ούτε η πανδημία, ούτε ο πόλεμος…

Ευθύνονται οι προτεραιότητες του κυρίου Μητσοτάκη!

Που είναι κυριολεκτικά «ανύπαρκτος» όταν πρόκειται για τα συμφέροντα των πολιτών, αλλά «ανυποχώρητος» όταν πρόκειται για τα συμφέροντα των ολιγαρχών συνεταίρων του!

Γι’ αυτό «κρυβόταν», άλλωστε, όταν οι ομόλογοί του από την Ισπανία και την Πορτογαλία ζήτησαν και πέτυχαν την εξαίρεση των χωρών τους από την ενεργειακή πολιτική της Ευρωπαϊκής Ένωσης, αναμένοντας δήθεν ενιαίες ευρωπαϊκές αποφάσεις, ενώ τελικά αυτοαναιρήθηκε εξαγγέλλοντας άρον άρον μέτρα χωρίς σχεδιασμό…

Γιατί ο μοναδικός σχεδιασμός του είναι να μην πλήξει τα προκλητικά υπερκέρδη του αδηφάγου λόμπι του φυσικού αερίου!

Εμφανίστηκε, όμως, επιτέλους, για να αρνηθεί το ευρωπαϊκό εμπάργκο στη μεταφορά ρωσικού πετρελαίου από τους Έλληνες εφοπλιστές…

Τα νοικοκυριά και οι επιχειρήσεις ας καταστραφούν, μικρό το κακό!

Αλλά πώς μπορούσε να επιτρέψει να χάσουν έστω και μισό… ρούβλι από τα υπερκέρδη τους οι εφοπλιστές – «βαρόνοι» των μίντια;

Που τα κανάλια και οι εφημερίδες τους «θρηνούν» για τον ουκρανικό λαό, αλλά τα καράβια τους μεταφέρουν μέρα-νύχτα το πετρέλαιο του Πούτιν;

Πλησιάζουν οι εκλογές, όμως, και αυτά τα κανάλια και οι εφημερίδες θα προσπαθήσουν να σώσουν τη Νέα Δημοκρατία από την εκλογική συντριβή!

Και είναι ακριβώς το φάσμα της εκλογικής συντριβής που ανάγκασε τον τρομοκρατημένο κύριο Μητσοτάκη να εξαγγείλει το δήθεν «σχέδιο» για την ακρίβεια στο ηλεκτρικό…

Εξαπατώντας και πάλι τους απελπισμένους καταναλωτές!

Παριστάνοντας πως «ανακάλυψε» ξαφνικά την καταλήστευσή τους, ενώ εδώ και 9 μήνες συγκαλύπτει το όργιο αισχροκέρδειας του λόμπι των παραγωγών!

Και «ανακάλυψε», ταυτόχρονα, πως τελικά υπάρχουν και «λεφτόδεντρα», από τα οποία μπορεί να δώσει, μετά από δύο μήνες, ένα «φιλοδώρημα» 66 ευρώ, κατά μέσον όρο, στους καταναλωτές που δεν τους φτάνει ούτε ένας ολόκληρος μισθός για να πληρώσουν το ρεύμα!

Αλλά η απάτη σας δεν κρύβεται, κύριοι Υπουργοί…

Αφού ούτε τις επιχειρήσεις καλύπτετε, ούτε τη δεύτερη και την παραθεριστική κατοικία, ούτε την τιμή χονδρικής αποσυνδέετε από την τιμή του φυσικού αερίου, ούτε υποχρεωτικά διμερή συμβόλαια θεσπίζετε, αλλά ούτε και δέχεστε την τροπολογία του ΣΥΡΙΖΑ για να μην κοπεί το ρεύμα σε όσους δεν μπορούν να πληρώσουν τη ληστρική «ρήτρα Μητσοτάκη»…

Και, βέβαια, τα μέτρα τα πληρώνουν ξανά οι Έλληνες φορολογούμενοι, κι όχι το λόμπι των παραγωγών!

Κυρίες και κύριοι συνάδελφοι.

Ας περάσουμε τώρα στο νομοσχέδιο του Υπουργείου Υγείας, που αποδεικνύει ότι η κυβέρνηση Μητσοτάκη δεν διδάχτηκε τίποτα από την καταστροφική διαχείριση της πανδημίας!

Οι 30.000 απώλειες ανθρώπινων ζωών, κύριε Υπουργέ, δεν ήταν μάλλον αρκετές για να σας μάθουν πόσο πολύτιμος είναι ο δημόσιος χαρακτήρας της υγείας!

Σα να μη συνέβη τίποτα, βάζετε τώρα στο ευαίσθητο πεδίο της Πρωτοβάθμιας Φροντίδας Υγείας την τριπλή «γαλάζια» σφραγίδα σας!

Την αδιαφάνεια,

τον ασφυκτικό κομματικό έλεγχο,

το ξεπούλημα σε ιδιωτικά συμφέροντα!

Γι’ αυτό καταργείτε τη συμμετοχή κοινωνικών φορέων και εργαζομένων στο ΔΣ του ΕΟΠΥΥ, που πλέον θα απαρτίζεται αποκλειστικά από «γαλάζια παιδιά», ενώ παραδίδετε σε ιδιώτες την υπηρεσία ελέγχων του…

Το «κόλπο γκρόσο», όμως, είναι η διάλυση του θεσμού του «Οικογενειακού Γιατρού» και η κατεδάφιση των Τοπικών Μονάδων Υγείας!

Με τον προβληματικό θεσμό του «Προσωπικού Γιατρού» που εισηγείστε, η τσέπη των ασθενών μπαίνει ξανά στο στόχαστρο…

Γι’ αυτό δίνετε κίνητρα στους γιατρούς της δημόσιας Πρωτοβάθμιας να παραιτηθούν, για να ενταχθούν ως ιδιώτες «Προσωπικοί Γιατροί»…

Που αν μάλιστα δεν είναι συμβεβλημένοι με τον ΕΟΠΥΥ, θα πληρώνονται αποκλειστικά από τους ασθενείς!

Και ανοίγετε το πεδίο σε όλες τις ειδικότητες, καταργώντας έτσι στην πράξη το απαραίτητο αρχικό στάδιο του γενικού ιατρού, τη φιλοσοφία της Πρωτοβάθμιας Υγείας…

Ταυτόχρονα, υπονομεύετε το δίκτυο των 127 Τοπικών Μονάδων Υγείας, των ΤοΜΥ, που δημιούργησε η κυβέρνηση του ΣΥΡΙΖΑ το 2017 για να έχουν οι πολίτες άμεση πρόσβαση σε υπηρεσίες πρόληψης και προαγωγής υγείας, χωρίς να επιβαρύνονται τα εξωτερικά ιατρεία και τα επείγοντα των Νοσοκομείων…

Επειδή, όμως, δεν μπορείτε να καταργήσετε ευθέως τις ΤοΜΥ, αφού υπάρχει δέσμευση της χώρας στην Ευρωπαϊκή Επιτροπή, τις αποψιλώνετε από προσωπικό, μέσω της μεταφοράς τους στα Κέντρα Υγείας…

Η κυβέρνησή σας, εξάλλου, από την πρώτη στιγμή υπονόμευσε την απαραίτητη αυτή μεταρρύθμιση!

Χαρακτηριστικό παράδειγμα είναι η ΤoΜΥ Λιβαδειάς!

Με απόφαση της 5ης Υγειονομικής Περιφέρειας, εγκρίθηκε τον Ιούνιο του 2019 η μίσθωση ακινήτου για τη στέγασή της…

Το κτήριο προσαρμόστηκε στις προδιαγραφές με έξοδα του ιδιοκτήτη, αλλά δεν υπογράψατε, κύριε Υπουργέ, ποτέ τη σύμβαση…

Αποτέλεσμα της ολιγωρίας σας είναι να ζημιώνεται το Δημόσιο, αφού ο ιδιοκτήτης διεκδικεί πλέον με αγωγές τα χρήματά του, ενώ η τοπική κοινωνία στερείται μιας κρίσιμης υγειονομικής υποδομής, που μέσα στην πανδημία θα προσέφερε σημαντική αποσυμφόρηση στο τοπικό Νοσοκομείο!

Τρεις φορές έφερα το θέμα στη Βουλή, κύριε Υπουργέ, αλλά απαξιώσατε να απαντήσετε στους πολίτες της Λιβαδειάς!

Αλλά και γενικά στους πολίτες της Βοιωτίας και της Φωκίδας, αφού ποτέ δεν μου απαντήσατε ουσιαστικά στις συνεχείς Ερωτήσεις και Αναφορές του Κοινοβουλευτικού Ελέγχου!

Καμία απάντηση για τις ελλείψεις στα Κέντρα Υγείας και στο Νοσοκομείο της Λιβαδειάς, όπου δεν καλύπτονται εφημερίες και ακυρώνονται χειρουργεία, ενώ εσείς απαιτείτε από τους γιατρούς του να καλύπτουν ταυτόχρονα τις ανάγκες δύο Νομών.

Καμία απάντηση, επίσης, για το Νοσοκομείο της Θήβας, που προσπαθείτε να καταργήσετε τελείως, αλλά και για της Άμφισσας που το έχετε υποβιβάσει σε Κέντρο Υγείας!

Η περίπτωση των νεφρολόγων του Νοσοκομείου Λιβαδειάς, που καλύπτουν οριακά της εφημερίες του και εξαναγκάζονται με «εντέλλεσθε» να καλύπτουν και το Νοσοκομείο της Άμφισσας, χωρίς να προκηρύσσετε νέες θέσεις, αποδεικνύει το σχεδιασμό σας για τη διάλυση του ΕΣΥ…

Τέλος, αν και δηλώνετε ότι προασπίζοντας τα δημόσια οικονομικά θα επιλέξετε τη διατήρηση των «Συμβασιούχων Ορισμένου Χρόνου», εφόσον οι οικονομοτεχνικές μελέτες αποδεικνύουν ότι είναι πιο συμφέρουσα λύση, εσείς επαναφέρετε τους εργολάβους!

Ποιο δημόσιο συμφέρον υπερασπίζεστε τελικά;

Γιατί απέναντι σε αυτό το προσωπικό που έδωσε τη μάχη της πανδημίας μόνο αναλγησία επιδεικνύετε…

Αντίστοιχη αναλγησία επιδεικνύετε και για τους υγειονομικούς σε αναστολή…

Κυρίες και κύριοι συνάδελφοι.

Η «φθηνότερη ενέργεια είναι αυτή που δεν καταναλώνεται» μας είπε ο κύριος Μητσοτάκης, με μπόλικο «αέρα» νεοφιλελεύθερης θυμοσοφίας…

Και σήμερα ο κύριος Πλεύρης προσθέτει ότι η «καλύτερη υγεία είναι αυτή που δεν παρέχεται δημόσια», αλλά πληρώνεται από την τσέπη των πολιτών…

Πολύ σύντομα, όμως, ο ελληνικός λαός στις κάλπες θα σας πει, κύριοι Υπουργοί, ότι η καλύτερη απάντηση στις επικίνδυνες πολιτικές σας, είναι η σαρωτική πολιτική ήττα σας!

Σας ευχαριστώ.